Hartmann-moordsaak uitgestel - Howe - Republikein
Saturday, December 15th, 13:23:09
15 November 2017 | Howe
Adolf Kaure op Swakopmund - Die saak van die man wat erken het hy het die 78-jarige mnr. Manfred Hartmann op Swakopmund vermoor, is tot vroeg volgende jaar uitgestel.
Mnr. Unaro ­Mbemukenga het skuld op die moord op Hartmann beken en sal op 5 Februarie 2018 weer in die landdroshof op Swakopmund verskyn.
Mbemukenga het Maandag in die hof verskyn nadat hy na bewering vir Hartmann op 18 Augustus vanjaar in sy huis in die Vineta-woonbuurt op Swakopmund doodgeslaan het.
Die saak is vir verdere ondersoek uitgestel.
Volgens die staat, verteenwoordig deur aanklaer Paulus Shilongo, het Mbemukenga vir Hartmann verskeie kere geslaan, maar volgens die beskuldigde het hy hom net een keer geslaan.
Mbemukenga het tydens sy vorige hofverskyning in September skuldig op die moordklag gepleit.
Hierna het hy 'n voorlopige pleitverduideliking ingedien.
"Ek het hom met 'n tou vasgebind en toe een keer met 'n baksteen oor die kop geslaan. Nadat ek hom vermoor het, het ek in die huis ingegaan en 'n sak met klere, 'n selfoon en 'n skootrekenaar gevat," het Mbemukenga gesê.
"Toe ek hom met die baksteen geslaan het, het ek geen voorneme gehad om hom dood te maak nie. Ek weet nie wat in my kop aangegaan het nie," lees sy verduideliking verder.
Landdros Conchita Olivier was tevrede met die voorlopige pleit en het gesê dit sal as 'n formele skulderkenning in die verhoor gebruik word.
Mbemukenga is op 21 Augustus, drie dae ná die moord, op Outjo in hegtenis geneem. Hy is tydens sy inhegtenisname gewond.
Die staat het borgtog teengestaan weens die erns van die saak en openbare belang, asook omdat Mbemukenga ná die misdaad uit die Swakopmund-distrik gevlug het.